Document ID: /roh_data/filtered/fineweb-2-filterrobots_roh.jsonl.gz/26361

Urban Mining & Recycling
L’unit Urban Mining & Recycling mussa co ch’ins po cumbinar in’architectura attractiva cun in diever responsabel da nossas resursas natiralas. L’unit sa basa sin la tesa che tut las resursas necessarias per construir in edifizi ston esser cumplettamain reutilisablas, reciclablas u cumpostablas. Ins resguarda era la bilantscha da Co2 da las materialias applitgadas.
Mintga Svizzer dovra 400 tonnas material da construcziun (per edifizis, vias, scolas, euv.). Il material da construcziun è però limità e la dumonda crescha cuntinuadamain en tut il mund. Da preschent s’augmenta il basegn d’infurmaziun dals acquistaders areguard il material da construcziun utilisà; la conscienza concernent aspects ambientals sa mussa pli e pli er en la construcziun.
Material da construcziun existent na sa lascha actualmain betg separar, perquai ch’ins construescha anc adina «per l’eternitad». La finamira è da planisar tut las parts uschia ch’ins las po puspè prender dapart tenor sort. Ins pensa damai gia durant la construcziun a la deconstrucziun. Materialias na vegnan betg culadas, betg stgimadas, i na dat naginas surtratgas ed ins na dovra nagin silicon. Ins prenda las materialias dal ciclus tecnic u biologic, las vul però puspè returnar a questa circulaziun. Curt e bain: ins construescha a moda persistenta.
In’ulteriura idea: pertge betg emprestar empè cumprar material da construcziun? L’idea da la Shared Economy porscha er als patruns da construcziun dal tuttafatg novas pussaivladads da finanziaziun.
L’unit UMAR (Urban Mining & Recycling) prefabritgada han ins integrà entaifer dus dis en il NEST. Uschia muss’ins a moda exemplarica ch’ins po prefabritgar er en la branscha da construcziun. La productivitad entaifer la branscha n’è il mument betg auta, ils ultims onns è ella schizunt stada tendenzialmain regressiva. Ins fabritgescha anc strusch a moda digitala. Però: ins prefabritgescha pli e pli, utilisescha dapli roboters e nizzegia l’automatisaziun adina pli savens. Quai po augmentar la productivitad.